בוגדים מבפנים

**בוגדים מבפנים** הן מספר תאוריות קשר דומות, לפיהן גורמים בתוך ישראל, ובמיוחד בכירים במערכת הביטחון, סייעו לחמאס, ואפשרו באופן מכוון את טבח שבעה באוקטובר. לפי טענות אלה, הצלחת חמאס במתקפה על ישראל אינה תוצר של טעות או מחדל אלה מעשה מכוון של קנוניה או בגידה מכוונת. תאוריית הקונספריציה הופצה על ידי גורמים בימין הישראלי, ובכלל זה מספר חברי כנסת ואנשי תקשורת ברשתות חברתיות ובכלי תקשורת, כן הופצו השמועות על ידי גורמים מאיראן וממדינות ערב. מבקרי התאוריה טוענים כי הפצת העלילה השקרית מספקת לא רק צורך נפשי בהתמודדות עם המחדל הביטחוני הגדול שאפשר את המתקפה, אלא גם מסייעת לגלגל את האחריות על מחדל ה-7 באוקטובר הרחק מראש הממשלה בנימין נתניהו. הדבר עורר סערה ציבורית והכחשות מצד גורמי ביטחון, עיתונאים ימנים ופוליטיקאים בשמאל ובימין. גם ראש הממשלה עצמו, בנימין נתניהו הכחיש את תאוריית הקשר כאשר נשאל עליה. פעילי ימין שהפיצו את תאוריית הקונספירציה נתבעו בתביעות דיבה רבות והפסידו סכומי כסף גדולים. עם זאת אחוזים נרחבים מאזרחי ישראל, במיוחד מצביעי קואליציה ממשיכים להאמין לתאוריית הקשר.

## הפצת תאוריית הקונספריציה
הפצת תיאוריות ה״בגידה מבפנים״ מקודמת על ידי מספר גורמים. לפי אחיה שץ, מנכ״ל מיזם פייק ריפורטר, אמנם גורמים ביביסטיים עושים בהן שימוש כדי להסיר אחריות מהנהגה, אך במקביל גם גורמים פלסטיניים אימצו את הנרטיב והציגו אותו כהוכחה להתפוררות פנימית של ישראל, ואף כטענה שמתקפת חמאס נועדה לשמש עילה לכיבוש עזה. שץ מחלק את מפיצי הקונספירציות לשלוש קבוצות: גורמים זרים (כגון איראן) המבקשים לערער את החברה הישראלית; גורמים פוליטיים שמבקשים להסיט אשמה ומושפעים מתיאוריות קשר אמריקאיות; וקונספירטורים עצמאיים, שהפיצו עוד קודם לכן תאוריות קונספריציה שונות. לעיתים מתקיימת חפיפה בין הקבוצות, כפי שנחשף במקרה של חשבון טוויטר ישראלי שהפיץ גרסה קיצונית של העלילה וזכה לחשיפה ומעקב מצד פוליטיקאים ואנשי תקשורת.

### הפצה על ידי גורמים ישראלים
קונספירציית ה"בגידה מבפנים" החלה להתפשט כבר בשעות הראשונות למתקפת חמאס, על רקע אי-ודאות, התדהמה מקריסת מערך ההגנה של צה"ל והעיכוב בהגעת כוחות צה״ל ליישובים. תהיות אותנטיות הפכו במהירות לנרטיב קונספירטיבי, כאשר גורמים ברשתות החברתיות מיהרו להפיצן ללא מידע מבוסס. אחד המקרים המוקדמים היה סרטון של הבדרן גיא הוכמן שהיה בעברו בחפ"ק במוצב נחל עוז. בפרסום באינסטגרם טען הוכמן כי ייתכן ויש בוגד או מרגל בדרגים הבכירים בצה"ל או בשב"כ שהופעל על ידי איראן. הוא פרסם גם סרטון בטוויטר בשעה 9 בבוקר, בו טען "משהו לא מסתדר לי" והטיל ספק באפשרות שמדובר בכשל בלבד. הוא תמה מדוע אפשרו ל"200 מחבלים" לעבור את הגדר ומדוע כוחות נוספים, כמו מפקדת האוגדה, לא הגיעו לסייע ומדוע לא זיהו את החדירה באמצעות בלון התצפית. בדיעבד התברר כי בלוני התצפית יצאו משימוש שבועות לפני המתקפה, המתקפה הייתה נרחבת בהרבה (אלפי מחבלים, לא 200), וכללה מתקפה נרחבת גם על מפקדת האוגדה. הוכמן טען מאוחר יותר שלא האשים בבגידה אלא רק העלה שאלות, אך דבריו תרמו להפצת הנרטיב. הסרטון שלו ברשת זכה ל-120 אלף צפיות

הסרטון של הוכמן זכה להפצה נרחבת על ידי פעילי רשת מהימין שהקצינו את המסר, והפכו את סימני השאלה לקביעות וודאיות. לדוגמה הצייצנית מיכל בהגן (14 אלף עוקבים) טענה כי "בגידה מבפנים זה ההסבר ההגיוני היחיד". חשבון אנונימי בשם "הביביסט" טען "מישהו פה בגד. הייתה כאן בגידה", אף כי לחשבון מעט עוקבים, הציוץ שלו זכה ל-34 אלף צפיות.

הפצת תאוריית על מרגלים או בוגדים ישראלים שסייעו לחמאס נמשכה למחרת הטבח, ב-8 באוקטובר 2023, יעל צין, מגישת החדשות ברדיו גלי ישראל, קבעה בטוויטר כי "חייב להיות שמרגלים מבפנים מעורבים". באותו יום כנרת בראשי אירחה בטוויטר "ספייס", מעין פאנל מקוון, שבו אחת המשתתפות דיברה על "ציוצים" של "אנשים שכותבים" שמתקפה כזאת לא יכולה הייתה להתבצע ללא "שיתוף פעולה של מישהו מבפנים". פרשן הספורט מאור בוזגלו טען באותו יום כי "זה מחדל עצום, ובגידה של מישהו מבפנים" ציוצים רבים דומים הופצו על ידי פעילי ליכוד וימין ברשת טוויטר. נופר סינואני, פעיל רשת שהתארח באולפן ערוץ 14, טען כי שר הביטחון, יואב גלנט, ביצע "שואה" באמצעות "יחידות שבהן הוא שולט". וכי"זו שואה שמבצע השמאל הקיצוני הפרוגרסיבי בהובלת אהרון ברק ובג״צ עם יהודים בוגדים"

מיזם פייק ריפורטר, העוקב אחר דיסאינפורמציה ברשת, תיעד שורה של ציוצים שטענו במפורש לקיום "בגידה מבפנים", בהם של צייצנים בעלי אלפי עוקבים שקבעו כי זהו ההסבר היחיד לאירועים. חלק מהפרסומים נמחקו או נערכו בדיעבד, לאחר ביקורת ציבורית. פעילת הרשת מירי ברבי (שלה 25 אלף עוקבים) טענה תחילה שקצינים בכירים שיתפו פעולה עם חמאס, ובהמשך ריככה את הדברים. מאוחר יותר האשימה גם חטופות ששוחררו בשיתוף פעולה עם חמאס ובבגידה, תוך הפצת עלילות שנדחו והוכחשו על-ידי משפחותיהן. הצייצנית אסנת זוהר (27 אלף עוקבים) טענה "לא יעזור שום דבר, אף אחד לא ישכנע אותי שלא מדובר בבגידה!", ובהמשך מחקה את הציוץ.

תאוריית קונספירציה זו מדגימה את הזליגה של שמועות וואטסאפ (ללא מקור ברור) לטוויטר (עם מקורות ברורים) ומשם לערוצי חדשות. ידיעות אלה הודהדו על ידי ידוענים, עיתונאים ומשפיעני רשת נוספים המוזיקאי מתי כספי, ומשפיענית הרשת לינור סביניק ואחרים.

בפברואר 2025 דיווח ארגון פייק ריפורטר כי יאיר נתניהו הרבה לשתף ברשתות החברתיות את תאוריית הקונספירציה על "בגידה מבפנים". לדוגמה הוא שיתף פוסט שטען כי"תזת הבגידה היא עדיין ההסבר היחיד שמתקבל על הדעת ומצליח לענות על השאלות הגדולות - מה לעזאזל קרה כאן ביום בו לא היה לנו צבא".

במרץ 2025 פרסם ארגון פייק ריפורטר ניתוח של התהליך באמצעותו נורמלה קונספירציית "הבגידה מבפנים". לפי ניתוח זה התהליך החל כבר בצהרי ה-7 באוקטובר באמצעות חשבונות המוכרים ברשת כמפיצי קונספירציות, המשיך בציוץ של ראש הממשלה בו תקף את ראש אמ"ן וראש השב"כ (ציוץ שנמחק בהמשך) והדהוד המסר על ידי חברי כנסת ושרים מהקואליציה. עם פרסום החקירה נגד דוברו של נתניהו אלי פלדשטיין התרחשה עלייה חריגה בהפצת הקונספירציות שכוונו נגד ראש השב"כ רונן בר והיועצת המשפטית לממשלה גלי בהרב מיארה ובהמשך פורסמו סרטונים של נתניהו הכוללים האשמות כלפי מערכת הביטחון בהסתרת מידע ממנו.

### הפצה על ידי חברי כנסת
ב-24 בינואר 2024 הפיצה חברת הכנסת טלי גוטליב תאוריית קונספירציה לפיה בעלה של שקמה ברסלר שוחח עם יחיא סנוואר כמה ימים לפני טבח שבעה באוקטובר, ושראש "המוסד", דוד ברנע, קיבל התרעה על כך מה-CIA. ברנע אמר בתגובה שגוטליב מפיצה שקרים ואליו הצטרפה גם תגובה רשמית ממשרד ראש הממשלה. ראש השב"כ רונן בר טען שדבריה של גוטליב הם פגיעה בביטחון המדינה באמצעות חשיפת פרטים חסויים על אנשי השב"כ, עבירה שדינה שלוש שנות מאסר לפי חוק שירות הביטחון הכללי.

בינואר 2025, חבר הכנסת ניסים ואטורי (הליכוד) טען בראיון לערוץ הכנסת כי לא יתפלא אם יתברר שיאיר גולן "בגד במדינה”, במהלך ה-7 באוקטובר. כשהמראיין, יובל קרני, שאל אותו איך הדבר ייתכן, בהינתן שיש עדויות של אנשים שגולן חילץ אותם במהלך טבח 7 באוקטובר, טען ואטורי כי הוא לא בטוח שהדבר נכון, וכי הוא כבר לא מאמין לכלום. למחרת חזר על טענות אלה בתוכנית "פתחי וזימרי בעם" המשודרת בתחנת הרדיו גלי-ישראל. הוא גם קשר את גולן לפרשת "הקצין המתחזה".

### הפצה על ידי גורמים ערבים ואיראנים
חלק מתאוריות הקשר הללו הופצו על ידי סוכנים זרים איראנים המפיצים תעמולה בקבוצות וואטסאפ ישראליות. כלל הרשתות החברתיות ואפליקציות המסרים משמשות כר פורה לקיטוב ולהסתה, שאפיינו את השיח בישראל עוד בשנה שקדמה למלחמה. עם זאת, מומחים שונים זיהו כי בשבועות שלאחר פרוץ המלחמה התנהל קמפיין הסתה ודיסאינפורמציה נוסף, שמאחוריו עומדים גורמים עוינים זרים, ומטרתו להעמיק את הקיטוב ולפגוע בחברה הישראלית מבפנים, תוך ניצול המצב הרגיש.

לטענת חוקרים שעוסקים בניטור תכנים ברשת, מדובר בקמפיין איראני, הממוקד בהסתה נגד גורמים כמו אחים לנשק, ראשי המחאה נגד הרפורמה המשפטית, ראש הממשלה לשעבר אהוד ברק, החברה הערבית בישראל ואלוף (מיל') יאיר גולן. מטרתו, ככל הנראה, היא להבעיר את השטח באמצעות זריעת כאוס, הפצת שקרים והסתה כלפי ערבים, העמקת הפילוג בין מחנות פוליטיים וערעור היציבות השלטונית בישראל. מגמות כאלה עלולות ליצור מצב – כמו בעת מבצע שומר חומות – שבו אלימות פנים-ישראלית השתוללה ברחובות. אחד מהערוצים, שנפתח על ידי גורמים איראניים במטרה לזרוע מידע כוזב בישראל, נקרא "מבזקי אריה יהודה". לצד ערוץ טלגרם, הוקמו גם קבוצות וואטסאפ ופייסבוק בשם דומה, והסוכנים האיראנים מפיצים בהן הסתה נגד כוחות הביטחון ערביי ישראל ותוכן שמזוהה עם מפלגת עוצמה יהודית ופעיליה. הערוץ הזה הוא אחד מתוך כמה שאושרו על ידי השב"כ והמשטרה כאיראניים.

## שלילת תאוריית הקונספירציה

על רקע השמועות מהשעות הראשונות של המלחמה, החלו עיתונאים, פוליטיקאים ומשפיעי רשת, להזהיר את עוקביהם ברשתות החברתיות מפני הפצת פייק ניוז ומפני קיטוב חברתי שהוא גורם. ביניהם חבר הכנסת שמחה רוטמן אראל סג"ל, אריאל שנבל, עקיבא נוביק אטילה שומפלבי ואחרים. אחדים מהם הבהירו כי תאוריות קונספירציה רבות מופצות באמצעות איראן כאמצעי ללוחמה פסיכולוגית.

### פוליטיקאים
גורמים שונים ובכללם פוליטיקאים, עיתונאים ואף חוקרים באקדמיה מצביעים על כך שנתניהו וגורמים אחרים בליכוד מלבים את תאוריית הקשר, בניסיון להתחמק מאחריותו על אירועי 7 באוקטובר, ומביאים ראיות לכך שנתיהו, וגורמים בליכוד מעודדים את המסר של "בגידה מבפנים" על ידי שתיקה, רמיזות וקמפיין מחוכם שבו התאוריה מופצת אבל לא בצורה ישירה על ידי נתניהו. נתניהו עצמו יצא נגד תאוריית "בגידה מבפנים" מספר פעמים, אבל לא ביוזמתו שלו, כגון בנאום פומבי בעברית. כמו כן הוא לא גינה גורמים בליכוד שהפיצו את התאוריה.

בדצמבר 2023 בתשובה לשאלה של מיכאל האוזר טוב, במסיבת עיתונאים, שציין כי 32% מהציבור הישראלי מאמינים בתאוריית הקונספריציה, וביקש מבנימין נתניהו להפריך את התאוריה, אמר נתניהו "אין שום קונספריציה, לא הייתה קונספריציה ולא יכולה להיות". ביוני 2024, הופיע נתניהו בתוכנית "הפטריוטים" בערוץ 14. ינון מגל שאל אותו על קונספירציות "בוגדים מבפנים", ונתניהו הגיב "אני לא קונה את זה. אני חושב שיש דברים שיש לבדוק אותם... ראיתי הרבה כשלים, שיש לברר אותם עד תום, אבל אני לא קונה את תאוריית הקונספירציה".

התחקירן גידי וייץ תיאר פגישה שהתקיימה בין ראש הממשלה בנימין נתניהו לבין הרמטכ״ל הרצי הלוי, שבה טען נתניהו כי אינו מאמין בתאוריית ה״בגידה מבפנים״. לפי וייץ, הלוי דרש מנתניהו לפרסם הכחשה פומבית וברורה של תאוריית הקונספירציה, ונתניהו הבטיח לשלב בנאום עתידי, הבהרה שלפיה איש מצמרת צה״ל או השב״כ לא היה מעורב בתכנון טבח 7 באוקטובר. אך נתניהו לא נשא נאום כזה. לטענת וייץ גורמים בסביבת ראש הממשלה טענו בינואר 2026 כי "הוא מאמין שהיה מחדל ענק של הצבא, לא בגידה" וכי "הוא לא יכחיש בפומבי תחושה שהוא לא יודע שקיימת בכלל".

ב-5 בפברואר 2026, אמר נתניהו בישיבת חוץ וביטחון, כי "היה כשל מודיעיני חמור - אבל לא הייתה בגידה" שי גולדן קרא לראש הממשלה לצאת לציבור, להגיד את הדברים בקולו, למצלמה בנאום או במסיבת עיתונאים, ולשלול את תאוריית הקונסיפרציה בצורה ברורה וחד משמעית.

ראש הממשלה לשעבר נפתלי בנט הגיב לדברי ראש שב"כ דוד זיני בפבואר 2025 ואמר: "אמירה חשובה ומתבקשת של ראש שב"כ. ידע כל אזרח ישראלי שהיה כשל נורא, אך לא הייתה בגידה מבפנים. כל מי שממשיך להפיץ את עלילות הדם נגד צה״ל והשב״כ פוגע בכוונה תחילה בביטחון ישראל." בנט טען כי השתיקה של נתניהו ושריו היא מבישה ומתדלקת את תיאוריות הבגידה ש"קורעות את עם ישראל מבפנים".

### גורמי ביטחון
בינואר 2026, פנה עיתון הארץ לדובר צה"ל ושאל מדוע הרמטכ"ל אייל זמיר אינו מפריך באופן פומבי את הטענות על "בגידה מבפנים". תגובת דובר צה"ל הייתה "הרמטכ"ל שולל כל תאוריית קשר במסגרתה מואשמים קציני צה"ל בסדיר או במילואים ואנשי מערכת הביטחון בשיתוף פעולה עם חמאס או בסיוע לטבח שבעה באוקטובר. לרמטכ"ל אמון מלא במפקדי צה"ל" עוד אמר דובר צה"ל כי צה"ל מתמקד בביטחון ישראל ולא ב"עיסוק בתאוריות קונספריציה מופרכות".

בפברואר 2026, בנאום שנשא ראש השב"כ דוד זיני, הוא התייחס לתאוריית הקונספירציה "בגידה מבפנים" שהובילה לכאורה לאירועי 7 באוקטובר, ואמר "ברור וידוע שלא הייתה בגידה או שיתוף פעולה מצד השב"כ או מי מאנשי מערכת הביטחון. לצערינו כשלנו כישלון מקצועי חמור ועלינו לעמול יום יום שעה שעה על מנת לתקן ולהטמיע את כלל הלקחים ולהשלים את שנותר לתחקר". הוא גם קיבל את התחקיר הפנימי שערך שב"כ ביחס למחדלי 7 באוקטובר.

### עיתונאים
ב-11 בפרבואר 2025 אמר ינון מגל כי תאוריית "הבגידה מבפנים" כי היא "בליל של שטויות, אין שום בגידה".

ב-ספטמבר 2025, שדרני ערוץ 14 איתמר פליישמן ויותם זמרי שידרו תוכנית בשם "תאוריית הבגידה: מי מאמין בקונספירציה בעקבות ה-7.10?". בתחילת התוכנית ובסופה מצהירים זמרי ופליישמן שהם אינם מאמינים בתאוריית ה"בוגדים מבפנים", הם לא ראו ביסוס לתאוריה כזו והיא לא הוכחה מעולם. זמרי ופליישמן מראיינים מספר תומכים של תאוריית הקונספירציה אבל לא מאמתים אותם עם מומחים מהצד השני.

## טענות לקמפיין תודעה של נתניהו הליכוד
בינואר 2026 התפרסם תחקיר עיתונאי שפרסמו העיתונאים בר שם-אור וסולימאן מסוודה בכאן 11. התחקיר תיאר את מנגנון ההסברה והמסרים של נתניהו והליכוד מאז השבעה באוקטובר. לפי התחקיר נתניהו ויועצי התקשורת שלו ניהלו קמפיין השפעה מול אזרחי ישראל כדי לגלגל את האחריות על טבח ה-7 באוקטובר הרחק מנתניהו. לפי הטענות הקמפיין כלל מספר שלבים, ואלו כללו עידוד של פעילי ימין לתקוף גורמים בצבא, בשב"כ ובמערכת הביטחון וגורמים נוספים. כמו כן לפי התחקיר הקמפיין כלל מדיניות של רמיזות, עידוד הפעילים או שתיקה רועמת מול האשמות בגידה של פעילי ימין מתוך הבנה כי דבר זה משרת את הקמפיין.

בשבועות הראשונים למלחמת חרבות ברזל המורל והמצב הפוליטי של הליכוד והקואליציה היה בשפל. לפי התחקיר, סקר סודי שערך הליכוד ניבא למפלגה 13 מנדטים. מספר שרים החלו לדבר על פרוק הקואליציה והחלפת נתניהו. כבר בצהרי ה-8 באוקטובר, יום לאחר המתקפה, ערך נתניהו פגישות עם יועצי התקשורת שלו, יונתן אוריך וטופז לוק, עם דובר משפחת נתניהו ועם ראש ההסברה הלאומית. לטענת סביבת נתניהו מדובר היה בפגישה לצורך הסברה בינלאומית כדי להראות שנתניהו חזק. מנגד טוען תא"ל (מיל) רונן מנליס, שעברו היה דובר צה"ל, כי כבמשך שנתיים לא מונה דובר לתקשורת הבינלאומית ולא נבנה מערך הסברה מתפקד, ודבר זה מצביע על כך שקמפיין ההסברה שהוכן היה מיועד לצורכי פנים. מקור שהתראיין לתוכנית בעילום שם טען כי הפגישה עסקה בהכנת נתניהו לשאלות קשות של עיתונאים מצד עיתונאים ישראלים.

לפי התחקיר, השלב הראשון בקמפיין כלל שני מסרים - האחד מסר של פיוס ואחדות, והשני מסר לפיו לא זה הזמן לשאול שאלות קשות. מסרים של דובר הליכוד גיא לוימ-9 באוקטובר היו "על כולנו להתאחד מאחורי צה"ל, צריך ממשלת אחדות, יש לכולם שאלות קשות והם יתבררו, אבל כרגע צריך להתמקד בלנצח את חמאס". בנאום של נתניהו הוא אמר אז "הפילוג בתוכנו נגמר. כולנו מאוחדים" הוא קרא לממשלת אחדות ואז אמר "יש הרבה שאלות על האסון שאירע לנו, נחקור הכל עד תום, אבל עכשיו אנחנו ממקודים במטרה אחת, לאחת כוחות, ולהתסער קדימה, לניצחון". שרים בממשלה מעבירים מסר דומה. מנליס טוען כי בתחילה מסר זה נראה לו הגיוני, אבל בדיעבד הוא חושד שהדבר נועד להרוויח זמן, להתמחק מאחריות ולהקטין את הסיכוי להקמת וועדת חקירה.

במשך שנים מיצב את עצמו נתניהו כ"מר ביטחון". באפריל 2023 הוא התחייב כי האחריות שלו היא לשמור על הביטחון. יותר מכך נתניהו חזר לשלטון בשנת 2008 לאחר שתקף את אולמרט על חלקו בכשלונות של מלחמת לבנון השנייה, ואמר לו "אם יש משמעות למושג אחריות, ראש הממשלה חייב גם הוא ללכת... אתה היית זה שהיית צריך לבדוק את מוכנות הצבא, את הפעלת הצבא.. כולם אשמים חוץ מאהוד אולמרט. אחריות היא לא לדבר אחריות, אחריות היא לשאת באחריות. זה להיות מוכן לשלם את המחיר על דרך ואמונה וגם על כישלונות." לאחר טבח 7 באוקטובר על נתניהו לעשות בדיוק את הדבר ההפוך ולהדוף את האחריות ממנו והלאה. פוליטיקאים בליכוד כמו, מיקו זהר ו"חכ אושר טוענים כיום כי לדעתם אחריותו של נתניהו לכישלון הצבאי היא נמוכה מאד, ואילו מלוא האשמה היא על הקצונה הבכירה ועל המחאה. שרי הליכוד מסבירים בתוכנית כי הם מקבלים תדרוכים מדוברים של הליכוד לגבי איזה מסרים עליהם להעביר לציבור.

לפי תחקיר "זמן אמת" כבר בשלב מוקדם החל נתניהו לגלגל את האחריות על טבח שבעה באוקטובר, כבר ב-14 באוקטובר, שבוע לאחר מתקפת החמאס, יונתן אוריך מעביר הנחיות לשרי הליכוד לגבי מה לאמר בראיונות בתקשרות :"כל גורמי הביטחון היו נגד כיבוש הרצועה, אז המדיניות של ראש הממשלה הייתה אם לא לכבוש אז לפחות לכתוש". שרי הליכוד אכן מפיצים מסר כזה. לדוגמה מירי רגב שלפני התדרוך של אוריך מעבירה מסר של אחדות ולקיחת אחריות, משנה את המסר להאשמות השב"כ, אמ"ן וצה"ל.

האשמת צמרת הצבא מגיעה גם לפעילי ליכוד ברשתות החברתיות שמחריפים את הטון לכדי האשמות בגידה. ב-14 באוקטובר הפעילה מירי ברבי (32 אלף עוקבים) האשימה כי הרמטכ"ל ביצע "בגידה או הרדמות". ב-17 באוקטובר שי גולדשטיין טוען שאם ראשי מערכת הביטחון מודים שהם אשמים זה סוגר את עניין האחריות. שבוע לאחר מכן, עידו גבעוני (14 אלף עוקבים) טוען כי ראשי הצבא ידעו על הטבח אבל בחרו שלא לעדכן את נתניהו.

ב-29 באוקטובר 2023, יומיים לאחר תחילת המתקפה הקרקעית, נתניהו כותב ציוץ לילי בטווטר בו הוא מאשים את ראשי מערכת הביטחון בשקרים וטוען כי "בשום שלב ובשום מצב לא ניתנה לראש הממשלה התרעה על כוונות מלחמה מצד חמאס". הציוץ נמחק לאחר כמה שעות. לפי מנליס זהו "לב הקמפיין" כולו. לטענת חוקרי תקשורת ציוץ זה איתות מסוג "הכחשה סבירה" - העברת מסר תוקפני לתומכים שיהדהדו אותו הלאה, מבלי שהדובר רוצה שהדברים יזוהו עמו. נתניהו רוצה לשמור על קו ממלכתי רשמי ובה בעת לעודד את תומכיו לתקוף גורמים אחרים ולהסיר ממנו אחריות. לטענתם הדבר גם נותן רוח גבית לתומכי תאורית "הבגידה מבפנים" בכך שהוא מעביר להם מסר "הסתירו מנתניהו מידע". בחודשים שלאחר מכן שרים ופעילים תוקפים את הצבא. לפי יועץ פוליטי שהתראיין בעילום שם, בקבינט המצומצם היה דיון רציני אבל הקבינט המורחב כונה "קבינט ההצגה" - ששרים יתקפו את הצבא וידליפו דברים לתקשורת. גם רונן מנליס מעיד כי בשלב מסוים הקבינט המורחב הופך למעין קרקס שבו השרים תוקפים כל הזמן את האלופים כדי למצב את עצמם כגיבורים ואת הצבא כגוף רופס. על האלופים לא רק לתכנן מבצעים בעזה אלה גם להתמודד עם ביקורת ארסית בישיבות הממשלה.

לפי התחקיר, דרך נוספת שבה לשכת נתניהו פועלת כדי להפנות את האשמות אל הצבא והשב"כ היא הדלפת מסמכים שונים, כולל מסמכים מסווגים, באופן מסולף או חלקי, כך שייווצר רושם שהצבא אשם בכל המחדל (קטיף דובדבנים). ההדלפה של המסמך המסווג לבילד היא הדוגמה המוכרת ביותר אבל אין זה מקרה יחיד. תקצירי פגישות בין ראש השב"כ לראש הממשלה הם מסוווגים במיוחד ונשמרים רק בשתי מקומות - בשלכת ראש הממשלה ובלשכת ראש השב"כ. לפי התחקיר, בשנת 2024 צחי ברוורמן, ראש הסגל של נתניהו, ביקש תקצירים של 5 פגישות עם ראש השב"כ. למחרת היום, ב-8 באוקטובר 2024, עמית סגל בחדשות 12, דיווח מתוך הפגישות הללו, אבל בצורה חלקית שמציגה את ראש השב"כ כמי שחותר לפיוס עם חמאס. לטענת התחקיר, הדיווח הזה השמיט פרטים כמו סטטוס המעקב אחר סינוואר, במסגרת הערכות לחיסולו, הצעות שראש השב"כ הציע מספר פעמים. לפי מנליס, ניסיון של הדפלת חומר מסווג בוצע עוד בחודשים הראשונים של המלחמה כאשר גומים שונים מלשכת נתניהו ביקשו חומרים מסוווגים שיועברו אל מחוץ לצבא. הוא ודניאל הגרי דרשו כתנאי להעברת החומרים נייר חתום מטעם לשכת ראש הממשלה. אך נייר כזה לא מגיע. מנליס מעיד כי הוא לא מעביר חומרים אלה כי להערכתו במקביל למבצע ההסברה בחו"ל מתקיים מבצע הסברה מול הציבור הישראלי.

לתחקיר "זמן אמת", הגיעו באמצעות חוקרי "אקטיב אינפו" התכתבויות מקבוצות וואצפ סגורות של פעילי ליכוד מרכזיים. סמנ"כל פייק ריפוטר טוען כי כדי שהשיח של בגידה מבפנים יתפוס אין די בפוסטים בודדים, אלה קיימת מערכת שלמה שעוסקת בלעצב את הנרטיב, לחזור עליו שוב ושוב, ולדחוף אותו לפעילי ימין, עד שנוצרת אצלם קונפסציה שכבר קשה להם לצאת ממנה. לפי יועץ בכיר לשעבר לשר בממשלה שהתראיין בעילום שם, קבוצות הווצאפ של הליכוד היו מלאות בהודעות כאלו. כדוגמה בסוף אוקטובר 2023, זהבה גור, פעילת ליכוד מוכרת, מבקשת מחברי הקבוצה לאסוף מידע על שקמה ברסלר לטובת העמדתה לדין. פעילת ליכוד מוכרת אחרת, אורלי לב מגיבה כי היא כבר אוספת חומרים וכי חייבים להגן על נתניהו בכל הכוח, ומדברת על "ביום שאחרי תתגלה גודל הבגידה בעם היהודי". לפי מנכ"ל פייק ריפורטר, מסרים מוצלחים מתוך קבוצות אלה עולים הרבה פעמים לרשתות פומביות, ומקבלות הדהוד מצד מצייצים בולטים עוד יותר כמו יאיר נתניהו וינון מגל ואף מגיעים לטלוויזיה. בתחילת נובמבר 2023, חודש אחרי תחילת המלחמה מקים פעיל הליכוד ויקטור שריקי קבוצה ייעודית לצורך איסוף חומרים על "אחים לנשק" ועל "כוח קפלן" בהאשמה שאלו ביצעו הסתה ועזרה שלא ביודעין לאויב. שריקי שנפגש לאחרונה עם הרצוג כדי לפעול נגד וועדת חקירה ממלכתית, עסק בהכפשת משפחות חטופים, בטענה ש"יש יהודים נאצים" וקידם לוגו "זה לא מחדל זה בגידה".

בינואר 2024, בזמן התמרון בעזה, שריקי מקים קבוצה נוספת בשם "חדר מצב שפוי" שבה הוא מעודד פעילי ליכוד להצטרף לרשתות חברתיות בעיקר טוויטר וטיקטוק כדי "להריץ קמפיניים". פעיל הליכוד יגאל מלכה מסביר כי פעילי הליכוד יקבלו מסרים ויפיצו אותם ברשתות החברתיות. בשלב, 3 חודשים לאחר תחילת המלחמה, מרגישים בארגון "אחים לנשק" שפעילים שלו היו עסוקים במבצעים של עזרה ברחבי המדינה, כי נפתחת עליהם מתקפה ברשתות ובערוץ 14 - במקום חיבוק שהיה בתחילת המלחמה. מתחילות האשמות "אתם פרקתם את הצבא", שכולל קונספריציות ושקרים. אראל סגל שבתחילת המלחמה אמר תודה לאחים לנשק על ההתנדבות - חזר לתקוף אותם. במקרה של שקמה ברסלר האשמות הופכות במהירות להאשמות קונספירטביות יותר כמו פגישה שלה או של בעלה עם סינוואר. המסרים האלה באים מהרבה מאד אנשים ברשתות החברתיות ומושמעים שוב ושוב. ברסלר מציינת כי הממשלה שהייתה אמורה להכחיש טענות כאלה, לא עושה זאת.

יועץ בכיר לשעבר לשר בממשלה טוען כי הליכוד שתק כי היה לו נוח לשבת בשקט ולתת לתאוריות הקונספירציה להתפשט ולהתשלט על השיח. לטענתו הוא דיבר עם 2–3 שרים על נושא זה והם טענו כי הם שותקים כי תאוריית הקונספריציה משרתת את הליכוד. וככל שהם ידברו פחות כך השיח הקונספריטבי ישתלט יותר ויעניק לליכוד עוד אפשרויות. לפי מחקר של פייק ריפוטר, יאיר נתניהו קידם 1468 ציוצים המקדמים תאוריות קונספירציה בתוך חצי שנה, כ-8 ציוצים קונספרטיבים בממוצע ביום. בין התאוריות שהוא קידם - פרשת המרגל מהדרום, טענות מפורשת של בגידת הצבא, טענות שהסתירו במכוון מידע מבנימין נתניהו. לפי התחקיר יאיר נתניהו לא רק מצייץ בעצמו אלה גם שולח הודעות ומתדרך משפעינים אחרים מהימין לגבי איזה מסרים עם צריכים להעביר ואת מי כדאי לתקוף

לטענת גלית דיאסטל, המסרים האלה מועברים רק על ידי יאיר נתניהו אבל התוכנית מצביעה על דפוס של תדרוכים שמגיעים מבכירי הליכוד אל משפיעני רשת כמו הדר מוכתר או מרדכי דוד באמצעות פגישות עם דובר הליכוד גיא לוי ובעבר עומר דוסטרי. לפי משפיען רשת ימני שהתראיין בעילום שם הוא קיבל מסרים מגיא לוי, ומתאר שיטה של העברת המסר בצורה של פירמידה מלמעלה למטה. המסרים שהועברו כללו טענות סרבנות, נרפות של הצבא וטענות לבגידה. בתמורה להפצת המסרים המשפיענים מקבלים "הטבות" כמו גישה לראש הממשלה נתניהו, או ליאיר נתניהו, אפשרות לקיים ראיונות ועוד. לפי מחקר של פייק ריפומר, נכתבו על יאיר גולן 224 אלף ציוצים על ידי תומכי נתניהו, עם מסרים חוזרים: 16% מהציוצים מאשימים אותו בבגידה בביטחון המדינה. 13% מהציוצים טענו שהוא קשור ל"מרגל מהדרום" או שהוא לא באמת חילץ אזרחים ביום הטבח. גולן טוען כי מופעלת מולו שיטה סדורה של חזרה על השקר שוב ושוב עד שיתפס כאמת. לשאלה אם הייתה לו ציפייה שנתניהו יצא נגד "מכונת הרעל" שמפיצה את תאוריית הבגידה במפנים, גולן טוען שלא, שכן להערכתו הדבר משרת את נתניהו.

לפי תחקיר "זמן אמת" נתניהו ראה את הסקרים שבהם התחזקו גנץ ואייזנקוט והחליט לפעול מולם למרות כניסתם לממשלת האחדות. כבר בתחילת המלחמה נתניהו מחפש נושא מדיני שדרכו יוכל לפגוע בהם. גורם מלשכת ראש הממשלה שהתאריין לתוכנית בעילום שם טען כי בחודש הראשון למלחמה הם ביצעו סקרים כדי לראות איזה מסר הכי יתפוס בציבור. הסקר הראה כי חלק גדול מהציבור חשדן כלפי הרשות הפלסטינית. לטעת המקור ביבי קרא את הסקר והחליט לצאת נגד מעורבות עתידית של הראשות בניהול עזה ב"יום שאחרי". גם שרי הליכוד מתחילים להתבטא בנושא כשהם שוללים את מעורבות הרשות הפלסטנית בשליטה בעזה בעודם כורחים את הראשות בנשימה אחת עם חמאס. שדרי ערוץ 14, מוטי קאסטל שאל את בני גנץ אם הוא מתנגד למעורבות הרשות הפלסטנית ב"יום שאחרי" בעזה, גנץ נמנע מלהשיב על כך. קסטל ולאחר מכן ינון מגל החלו לבקר את גנץ על שמירת העמימות שלו. בקבוצות הליכוד, פעילים כמו אורלי לב מנחים פעילים אחרים לתקוף את גנץ ברשתות. בינואר 2024 נוצר הסלוגן "עד הניצחון המוחלט". לטענת מנליס, אין בישראל אנשים שלא רוצים שחמאס יובס, והטענה שצריך "ניצחון מוחלט" נועדה לבדל את נתניהו מגנץ ועם מסר סמוי של "מי שלא איתנו רוצה שחמאס ינצח".

יועץ שמתראיין בעילום שם טוען כי סלוגן זה תפס חזק והפך את כל מי שטען שאין ניצחון מוחלט למסונדל פוליטית. לטענתו בפברואר 2024, כאשר נתניהו שם לב שינון מגל לא שם את הכובע של "הניצחון המוחלט" בפתיחה של הפטריוטים, לשכת ראש הממשלה שלחה אליו כובע מיוחד באמצע התוכנית, וינון חבש אותו. בתקופה זו נופל בנו של אייזנקוט שלחם במלחמה, אבל מנליס טוען שהמתקפות על גנץ ואיינזקוט רק גברו מתוך ניסיון להציג אותם כרופסים. בדיקה של פייק ריפורטר כי המתקפות ברשת על גנץ ואיינזקוט הגיעו לשיא באביב 2024, כאשר גנץ ואייזנקוט הציעו להענות להצעת הנשיא ביידן להתקדם לעסקת החטופים ואילו נתניהו התעקש כי יש לשלוט בציר פילדלפי. בתקופה זו מופיעות תאוריות קונספירציות לפיהן גנץ ואיינוקוט הם בעצם סוכנים סמויים של ה-CIA בשירות הנשיא ביידן. ניר רוזן מנכ"ל פייק ריפוטר מעיד כי בבת אחת מופיעות ברשת עוד ועוד טענות חמורות יותר ויותר נגד גנץ ואייזנקוט. בתחילה טענות שהם "פרוקסי" של ארצות הברית, לאחר מכן "עושי דברו" של הנשיא ומשם האשמות שהם סוכני CIA. היות שבשלב זה צה"ל כבר כמה חודשים בתוך שטחי הרצועה אבל לא מגיע ל"ניצחון המוחלט" אז התשובה הקונפירטיבית לדבר זה היא שגנץ, איינזקוט וגלנט הם אחראים לזה בהיותם סוכני CIA סמויים חבר הכנסת אושר שקלים חוזר בתוכנית על הטענה כי גנץ ואיינזוקוט היו "פרוקסי אמריקאי" במממשלה.

לפי התחקיר, היעד האחרון של הקמפיין הוא נשיא בית המשפט העליון עמית, כניסיון למנוע את הקמתה של וועדת חקירה ממלכתית. 3 שנים לפני כן, נתניהו עצמו דרש הקמת וועדת חקירה ממלכתית : "אתם לא עובדים על אף אחד, אזרחי ישראל דורשים תשובות בלי טיוח, בלי מכבסת מילים, בלי כסת"ח, רק וועדת חקירה ממלכתית, תבטיח שהתשובות האלה יינתנו". גלית דיאסטל טוענת שהסיבה לשינוי הזה היה ש"גם בית המשפט העליון צריך להחקר". חבר הכנסת אושר שקלים שהיה בעד וועדת חקירה ממלכתית לחקר טבח 7 באוקטובר, מסביר שבזמנו הוא תמך כי "לא הבין את ההשלכות של זה, וכי "כיום כשאין אמון במערכת המשפט" הוא לא חושב כך וכי אין לו אמון "במי שמכנה את עצמו נשיא בית המשפט העליון יצחק עמית" וכי הוא עבריין.

לפי גורם בסביבת נתניהו שהתראיין בעילום שם לתחקיר "זמן אמת", החלו להופיע גם בתו הבייס של הליכוד קולות שקראו להקמת וועדת חקירה ממלכתית. ב-14 אוקטובר 2023, טלי גוטליב אמרה בשידור בערוץ 14 "אני אשכב על הגדר על הדבר הזה, שתוקם וועדת חקירה ממלכתית, יום אחרי המלחמה". ב־13 באוקטובר אמר מיקי זוהר אמר גם הוא שתקום וודעת חקירה ממלכתית ומי שיקים אותה הוא בית המשפט העליון. לפי אותו גורם שהתראיין לתוכנית, הדברים האלה היו סיבה לאסוף חומר נגד מערכת המשפט כדי לטרפד את הקמת וודעת החקירה. ולאחר שדבר זה נקבע גורמים בלשכה החלו לאסוף חומרים כדי לחפש סיבות לפסול את בית המשפט העליון מלמנות וועדת חקירה ממלכתית. לפי התחקיר היוצעים של נתניהו מריצים סקר שבודק שתי שאלות מרכזיות - "האם אתה רוצה שאדם אחד ימנה את חברי וועדת החקירה" ו"האם אתה רוצה שיצחק עמית ימנה את וועדת החקירה" אלה שתוצאות הסקר מאכזבות מבחינת נתניהו. הציבור לא נלהב שאדם אחד ימנה את הוועדה אבל יש תמיכה רחבה בכך שנשיא בית המשפט העליון ימנה את חברי הוועדה. כדי להתגבר על הקושי הזה מריצים היועצים שאלה ומריצים סקר נוסף הפעם אם השאלה "האם אתה רוצה וועדת חקירה בהסכמה מלאה". הפעם תוצאות הסקר טובות ובלשכת נתניהו מבינים שיש להם ספין. לפי גורם בסביבת ראש הממשלה שהתראיין באילום שם הם הבינו שעליהם להריץ קמפיין שנותן תחושה שאם רק עמית ימנה את חברי הוועדה - זה לא יהיה בהסכמה של שני הצדדים. הקמפייין הזה יוצא בחזיתות רבות, לדגומה נתרמים אליו ויקטור שריקי ויגאל מלכה והם מעבירים מסר כזה לתומכיהם בקבוצה שהקימו. דוגמה לכך היא הנחיה של שריקי לפעלי ימין להפיץ קריקטורה של נשיאת בית המשפט העליון חיות תוקעת דגל בגבו של חייל צה"ל ששוכב על הקרקע. עמית בכר מעיד כי באותה תקופה יש "התגברות קיצונית של התקפות על משפטנים, עובדי ציבורי".. נרטיב של "בגידה מבפנים ומשפטנים שמחלישים את צה"ל " ברור לו כי הקמפיין מגיע למלמעה. הוא עצמו מקבל מאז הודעות נאצה בלתי פוסקות כמו " האשדמאי הקפלניסטי הנאצי עמית מנגלה בכר אשם: בטבח העוטף .

## טענות של מפיצי תאוריות הקונספירציה
### טענות קונספריציה מול חיל האוויר

איפה היה חיל האוויר - על פי אחת הקונספירציות, חיל האוויר לא מנע את מתקפת הפתע באופן מכוון. נטען אף שארגון הטרור חמאס קיבל סיוע מתוך צה"ל. אחת השמועות שהיו בווטסאפ, טענה כי נעצר קצין מודיעין בכיר ש"מכר אותנו".

### תאורית החולצות התכולות
תאוריית החולצות התכולות – על פי אחת מתאוריות הקשר, גורמים מתוך כוחות הביטחון של ישראל, סייעו למתקפת החמאס על פי סיכום מראש בין בכירים ישראלים לבכירים בחמאס. בסרטונים שהופצו ברשתות חברתיות בימים שלאחר 7 באוקטובר, סומנו אנשים שלבשו חולצות בצבע טורקיז, כאשר על פי תאוריית הקונספירציה תפקידם היה לסייע לחמאס ולוודא שהארגון עומד בסיכום שנקבע עימו בטרם המתקפה.

תאוריית קונספירציה זו התבססה על התהייה "איך יכול להיות שהחמאס ידע כל כך הרבה." בדיעבד נמצא שחמאס אסף במשך זמן ממושך מידע רב דרך רשתות חברתיות של חיילים. הדבר אומת גם על ידי המשטרה. הכתב הצבאי דורון קדוש דיווח כי חמאס עקב אחרי קרוב ל-100,000 חיילי צה"ל, ומיליוני פוסטים, ברשתות החברתיות במשך שנים. מהתמונות והסרטונים הרבים למד במדויק על המבנה הפיזי של מוצבים, מיקומי ש"ג אחורי, מצלמות אבטחה, כיתות כוננות ונשקיות ובנה מודלים מדויקים של מוצבים בעוטף עזה ושל טנקים, הן באמצעות הדמיות תלת-ממדיות והן באמצעות בנייה פיזית שלהם. בתחילת שנת 2024, במהלך פעילות כוחות צה"ל, התגלו מסמכים וממצאים שהסבירו כיצד הצליח החמאס להשיג ידע מפורט על מערכות הטנק. חמאס אף יצר חשבונות "אווטאר" באמצעות הנדסה חברתית מתוחכמת, ודרכם חדר לחשבונות פרטיים ואף לקבוצות וואטסאפ סגורות בהן קבוצות של מתגייסים ליחידות קרביות, אחריהם עקב במשך שנים עד שהגיעו להיות קצינים ומפקדים.

### תאוריית "המרגל מהדרום"
בפרשת הקצין המתחזה, אסף שמואלביץ', קצין צה"ל לא מגויס, חדר לחמ"ל של פיקוד הדרום, אסף מידע מסווג והקליט שיחות סודיות שאותן העביר לגורמים לא מורשים, מפרוץ טבח שבעה באוקטובר עד שנעצר על ידי השב"כ ב-15 באוקטובר. על הפרשה הוטל צו איסור פרסום גורף, שלאחר כחצי שנה חלקים ממנו הותרו בפרסום. הפרשה זכתה לתיאוריות קונספירציה, שלפיהן הופעל הקצין (שהיה אלמוני) על ידי גורמים מהמחאה נגד המהפכה המשפטית או על ידי גורמים פוליטיים - אף שבהמשך הובהר כי לכך כל בסיס. בכתב האישום הובהר כי הנאשם גם לא הופעל בידי האויב: "בחקירה עלה שהנאשם לא פעל בשליחות גורמים עוינים ולא מסר מידע סודי שהגיע אליו לגורמים כאלה".

בתחילה הוגש נגדו כתב אישום בגין ריגול, אך בהמשך רוכך לעבירות ביטחון מסוג "ריגול ללא כוונה לפגוע בביטחון המדינה". במהלך המשפט עבר שמואלביץ' בירור פסיכיאטרי, שלאחריו ניתנה חוות דעת שנייה על ידי צוות של שלושה מומחים מטעם הפסיכיאטר המחוזי, שקבעו כי שמואלביץ' לא היה אחראי למעשיו בעת ביצוע העבירות. פרקליטות המדינה הודיעה שבהתאם לקביעה זו עומדת לשמואלביץ' הגנת אי-השפיות שתביא לזיכויו. שמואלביץ' ביקש לנהל הליך הוכחות, על מנת להוכיח את חפותו.

במהלך התקופה שבה הוטל על הפרשה צו איסור פרסום הופצו סביב הפרשה רמזים שונים ותאוריות קשר שטענו כי שמואלביץ' "הופעל" כמרגל על ידי גורמים מבחוץ. העיתונאית איילה חסון עסקה בפרשה בהרחבה ובדרמטיות. היא ביקרה את התנהלות גורמי האכיפה בפרשה על הסתרת מידע מהציבור, ועל ניסיון, לדבריה, לקבור את הפרשה "קבורת חמור".

אחד העוסקים הבולטים בפרשה היה חבר הכנסת אלמוג כהן, שבשנים 2023–2024 יזם מאבק למען חשיפת פרטיה של הפרשה. בעניין זה התראיינו חה"כ כהן ופרקליטו פעמים רבות, וכהן עתר כמה פעמים לבית המשפט במטרה לחשוף את פרטי הפרשה, אך עתירתו נדחתה. אחת מטענותיו היא שפרשת ריגול זו גרמה לדיחוי בפלישה הקרקעית של צה"ל לעזה בתחילת המלחמה.

חברת הכנסת טלי גוטליב טענה, במליאת הכנסת ובראיונות לאמצעי התקשורת, למעורבות של אלוף (מיל') יאיר גולן בפרשה זו. בינאור 2026, חבר הכנסת אביחי בוארון (ליכוד) טען כי שמואלביץ' מסר חומרים מסווגים לידי יאיר גולן, אלמוג כהן טען שהוא דיבר בטלפון עם גולן, ותמה מדוע גולן לא זומן לחקירה בהזהרה. אך טענה זו היא שקרית, שמו של גולן היה כתוב במחברת של שמואלביץ', אך השניים לא דיברו.

אביחי בוארון ואלמוג כהן טענו כי סגן אלוף מ"אחים לנשק" הכניס את שמואלביץ' לבסיס ורמזו כי הוא הפעיל אותו. אך גם טענות אלה הן שקריות. בית המשפט העליון קבע בנושא כי על פי חקירות המשטרה, והשכ"כ שמואלביץ' פעל לבדו.

### תאוריות על אהוד ברק
מספר פעילים ברשתות טענו כי אהוד ברק, ממובילי המחאה נגד המהפכה המשפטית שיתף פעולה עם חמאס ותכנן את טבח ה-7 באוקטובר. אחד מהם הוא צבי אליה, חבר מרכז הליכוד ואיש עסקים מנתניה, שיש לו מספר חנויות. אליה הפעיל מספר רב של פרופלים פיקטיביים שלהם אלפי עוקבים. מתוך פרופילים אלה פרסם אליה פוסטים מכפישים על ברק וכן על משפחות חטופים שהיו ביקורתיות כלפי נתניהו כמו עינב צנגאוקר. ברק תבע המסיתים נגדו.

### תאוריה על רב-סמל אלון ברד
רב־סמל אלון ברד, מבאר שבע, היה שוטר שנהרג ב־7 באוקטובר 2023 בעת שהגן על משתתפי פסטיבל נובה ביער רעים. הוא נמנה עם כוח משטרתי של 34 שוטרים, שמתוכו שרדו רק ארבעה. במהלך ימי השבעה הופצה ברשת תאוריית קשר שקרית שלפיה ברד היה מעורב בבגידה וסייע לחמאס. העלילה הופצה באמצעות חשבון ברשת החברתית X בשם "אמת” (emetpub@), שהופעל על־ידי אריה חלאטניק מנתניה, ושבין עוקביו נמנו חברי הכנסת טלי גוטליב ואמיר אוחנה. תאוריית הקשר הוכחשה על־ידי משטרת ישראל.

### תאוריות לקשירת קשר במעורבות ארצות הברית
חלק מתאוריות הקונספירציה העלו ספקולציות לתאוריות קשר רחבות במיוחד, במעורבות גורמים בינלאומיים. לדוגמה, מרדכי גלמור, תומך נתניהו, טען ביוני 2025, לקיומה של קנוניה רחבת־היקף שלפיה ממשלת ארצות הברית בראשותו של ג'ו ביידן, פעלה בשיתוף פעולה עם בני גנץ, גדי איזנקוט, צמרת הצבא, מפקד חיל האוויר תומר בר, וגורמי משפט, תיאמו לכאורה עם חמאס מהלך מוגבל של פלישה ולקיחת בני ערובה, שנועד להצית מחדש מחאה ציבורית ולהפיל את ממשלת הימין. לטענתו, המתכננים שגו בהבנת המציאות והתרבות האזורית, לא חזו את היקף האלימות, ופעלו מתוך שיקולים פוליטיים פנימיים - כאשר כל הדרגים הללו מוצגים כמעורבים במזימה אחת מתואמת. גנץ הכחיש את הדברים ותבע את גלאור תביעת דיבה.

### תאוריות קונספירציה נגד נשיא בית המשפט העליון
לטענת התחקירן גידי וייץ, הפצת תאוריות הקשר נועדה להסיט את האחריות מהממשלה ומראש הממשלה, ובפרט לבלום את הקמתה של ועדת חקירה ממלכתית לבדיקת מחדלי 7 באוקטובר. לדבריו, חלק מהמאמץ הקונספירטיבי מופנה כלפי נשיא בית המשפט העליון יצחק עמית, שאמור למנות את חברי ועדת החקירה הממלכתית, במטרה לפגוע בלגיטימציה של ההליך מראש.

בדצמבר 2025 הוציא בג״ץ צו ביניים האוסר על מבקר המדינה מתניהו אנגלמן לחקור את סוגיות הליבה של אירועי 7 באוקטובר, בנימוק שהחוק אינו מסמיך אותו לבצע ביקורת רחבת היקף מסוג זה. זמן קצר לאחר מכן הציג ראש הממשלה בנימין נתניהו טענות שנשאו אופי קונספירטיבי בנוגע להחלטה. בנאום בכנסת טען נתניהו כי נפגש עם מבקר המדינה והעביר לו פרוטוקולים ומסמכים שקדמו לטבח, וכי צו הביניים של בג״ץ ניתן בעקבות מסמכים אלה. בנוסף טען כי ראש השב״כ לשעבר רונן בר, הרמטכ״ל לשעבר הרצי הלוי וראש אמ״ן לשעבר לא התייצבו בפני מבקר המדינה.

נתניהו טען כי נשיא בית המשפט העליון יצחק עמית הוא שהורה על הקפאת עבודת מבקר המדינה, אולם טענה זו אינה נכונה. ההחלטה ניתנה במסגרת הרכב שופטים שכלל את דפנה ברק-ארז, דוד מינץ ואלכס שטיין, ועמית לא היה חבר בו.

לטענת וייץ, שופטי בג״ץ לא היו מודעים לפגישת נתניהו עם מבקר המדינה. עוד ציין כי אף שבר והלוי הביעו הסתייגות מהליך הביקורת, בניגוד לטענות נתניהו הרצי הלוי נפגש עם מבקר המדינה כבר באוגוסט 2025. לפי וייץ, הלוי ואנגלמן נפגשו לפחות שש פעמים, וגם רונן בר נפגש עם מבקר המדינה.

## שיטות פעולה
שיטה אחת של מפיצי תאוריית הקשר היא לטעון שהם "רק שואלים שאלות". לדוגמה בתכונית של זמרי ופליישמן הם מראיינים את דנה כהן ועידו גבעוני, יוצרי תוכן פוליטי. גבעוני טוען שהם לא אומרים "הייתה בגידה" אלה רק "מעלים את השאלות" אם הייתה בגידה או לא. הטיעון לפיו "רק העלתי את השאלה" הוא טיעון קבוע של קונספירטורים ותועמלנים, כדרך לבצע הכחשה סבירה. הטריק הרטורי הזה שימש את מפיצי קונסיפירציה אחרים של תאוריית "הבגידה מבפנים" כמו שי גולדשטיין ועידו שיפוני. הטיעון הזה משמש כניסיון הגנה גם בבית המשפט.

שיטת פעולה נפוצה בהפצת מסרים תוקפניים מכונה הכחשה סבירה - טקטיקה תקשורתית ופוליטית שבה דובר יכול להעביר מסר באופן משתמע או עמום, כך שמידת האחריות שלו למסר אינה ברורה במלואה. טקטיקה זו יכולה לשמש להפחתת אחריותיות ציבורית למחדלים או לאירועים בעייתיים, בעיקר בזירות בלתי פורמליות כמו רשתות חברתיות. המסר הראשוני עשוי להימחק או להיות מוחלף במסר רשמי יותר, מה שמאפשר שליטה חלקית בנרטיב הציבורי. חוקרי התקשורת ד"ר נדיב מרדכי וד"ר איה ידלין, טוענים במאמר משנת 2024, כי בנימין נתניהו משתמש בטקטיקה של "טקטיקת הכחשה סבירה ממלכתית", שבה הוא מעביר תחילה מסר פופליסטי או מסית, ולאחר שמסר זה נקלט בקרב קהל גדול, הוא מוחק את המסר ומפרסם במקומו מסר ממלכתי יותר. כדוגמה הם מביאים את פעילותו של נתניהו בליל 29 באוקטובר 2023, שלושה שבועות לאחר טבח שבעה באוקטובר. נתניהו ציוץ בטוויטר שבו העביר את האחריות למחדל הצבאי לכוחות הביטחון, וטען כי "בניגוד לטענות השקריות: בשום מצב ובשום שלב לא ניתנה התרעה לראש הממשלה נתניהו על כוונות מלחמה מצד החמאס. להפך כל גורמי הביטחון, כולל ראש אמ"ן וראש שב"כ, העריכו שהחמאס מורתע ופניו להסדרה". למחרת, הציוץ נמחק, והוחלף בהודעת התנצלות שבה הביע תמיכה בראשי זרועות הביטחון ובצה"ל.

שיטה נוספת להפצת הטענות היא שימוש ב״חמקמילים״ — ניסוח עמום שאינו מבהיר במפורש מיהו מושא ההאשמה. כך למשל טענה הפעילה דנה כהן שהפיצה את תאוריית הקונספירציה כי "זה משהו מופרך לחשוב שהם לא ידעו”, וכשנשאלה למי מתייחסת המילה "הם”, השיבה באופן כללי "הדרג הבכיר בצבא”, ללא פירוט נוסף. אחת הסיבות המרכזיות לשמירה על עמימות זו היא הימנעות מחשיפה לתביעות לשון הרע, שכן נקיבה בשמו של אדם מסוים מחייבת הצגת ראיות מבוססות. גורמים שבחרו בכל זאת להצביע במפורש על אישים שונים- בהם בני גנץ, יאיר גולן ואחרים - נקלעו לרוב להליכים משפטיים בעקבות דבריהם. חברי כנסת שהעלו האשמות אישיות, לא הביאו ראיות לנכונות דבריהם אלה הסתתרו מאחורי חסינותם הפרלמנטרית כדי להימנע מהליכים כאלה.

היבט נוסף בהפצת תאוריית הבגידה מבפנים היא התייחסות סלקטיבית לעובדות. עובדות שמחזקות את הקונספריציה מתקבלות ללא היסוס ועובדות שמחלישות אותה נשכחות או לא מתקבלות. פעילי ימין לרוב מאשימים קצינים בכירים בצה"ל שהם "שמאלנים", ללא ראיות, וטוענים כי הם התעלמו במכוון ממידע מודיעיני מקדים. אבל הם מתעלמים מקצינים ימנים שהחזיקו בקונפסציה לגבי חמאס, או נחשפו למידע מודיעיני מקדים והתעלמו ממנו.

דפוס נוסף הוא הטענה כי "כולם שותפים לזה" - הטיעון לפיו מאות ולפעמים אלפי אנשים שותפים לקונספריציה ומסתירים אותה. תחקירי צה"ל על ה-7 באוקטובר שחשפו כשלים רבים, שחלקם התמשכו במשך שנים רבות (הרבה לפני המחאה מול הממשלה הנוכחית), לא הניבו שום שינוי בטענות על בגידה מבפנים, אף כי השתתפו בתחקיר שלהם מאות קצינים בלתי תלויים.

## אמונה בתאוריית הקשר
סקר שערך ד"ר עומר יעיר מהמכון לחירות ואחריות באוניברסיטת רייכמן ב-13–16 בנובמבר 2023, מצא כי 18% מהמשיבים הסכימו עם הטענה לפיה "גורמים בכירים במערכת הביטחון ידעו על המתקפה שחמאס מתכנן ב-7 באוקטובר, אך הסתירו זאת מראש הממשלה נתניהו כדי לפגוע בו". 46% לא הסכימו, והשאר ענו תשובה נייטרלית או "לא יודע/ת". בסקר נוסף שנערך באותה תקופה המכון מצא כי 29% ממצביעי הקואליציה הסכימו עם הטענה של "בגידה מבפנים" ו-37% לא הסכימו. בקרב מצביעי האופוזיציה 9% הסכימו עם תאוריית הקונפסירציה ו-70% לא הסכימו. בקרב מצביעי הליכוד, 33% הסכימו עם הטענה. לשם השוואה, בסקר בפברואר 2023 כ-10% ממצביעי הליכוד הסכימו עם תיאוריות הקונספירציה לפיהן השב"כ רצח את רבין, וכ-60% מהם הסכימו עם תאוריית הקונספירציה לפיה כתבי האישום כנגד נתניהו נובעים מרדיפה משפטית מצד אליטה יריבה.

בדצמבר 2023, פרסמו החוקרים נמרוד ניר, אסא שפירא ונמרוד זלדין סקרים על תפיסות הציבור בישראל. הם מצאו שכ-30% מהישראלים מאמינים במידה רבה בתאוריית הקונספירציה שהייתה מעורבות של גורמים ישראלים שידעו מראש או אפשרו את מתקפת חמאס. 20% נוספים מאמינים בתאוריית קונספירציה זו במידה בינונית.

מחקר מדצמבר 2025, שנערך על ידי ד"ר נמרוד ניר, מצא כי כמעט 50% מהישראלים מאמינים בתאוריית הקונספירציה "הבגידה מבפנים". המחקר מצא כי 57% ממצביעי הקואליציה מאמינים כי ישראלים ידעו מראש על מתקפת הפתע או אפשרו אותה. כמעט 50% מאמינים שאנשים במערכת הביטחון סייעו לחמאס מתוך מטרה להפיל את נתניהו. מעט יותר מ-20% שוללים את התאוריה הזו. גם 23% ממצביעי האופוזיציה גורסים שישראלים אפשרו את טבח 7 באוקטובר. כ-40% מתוך אלו שמאמינים בתאורית "הבגידה מבפנים" (כ 20% מהציבור בישראל) סבורים שהמפגינים נגד הרפורמה המשפטית והאופוזיציה הם האשמים המרכזיים במחדל שבעה באוקטובר.

## תביעות משפטיות
בנובמבר 2023, שקמה ברסלר הגישה תביעת דיבה נגד אישה שטענה שהיא "ידעה ובישלה הכל" וכביכול שיתפה פעולה עם חמאס.

בעקבות הטענות של טלי גוטליב נגד משפחתה, ב-1 בפברואר 2024 תבעה שקמה ברסלר את חברת הכנסת טלי גוטליב ופעילים אחרים (ביניהם מני אסייג וסמדר הילה שמואלי) בסך 2.6 מיליון ש"ח בגין לשון הרע.

בעקבות הפרסומים השקריים על אלון ברד סבלה משפחת ברד מהטרדות, איומים וחשיפת פרטים אישיים. אלמנתו, אורלי ברד, העידה בכנסת כי חלאטניק הודה בהפצת השקר, התנצל ואף ניסה לשחד אותה כדי שלא תפנה למשטרה. בהמשך מחק את חשבונותיו ברשת, אולם ההטרדות נמשכו, והמשפחה נאלצה לעבור דירה. בהמשך הגישה ברד תביעה נגד חלאטניק, והשניים הגיעו להסדר מחוץ לכותלי בית המשפט במרץ 2024.

בפברואר 2024, העיתונאים נדב איל ואור-לי ברלב, נווט הקרב והבלוגר עמר דנק, והמורה ואיש השב"כ לשעבר דביר קריב הגישו תביעה משותפת בסך 640 אלף שקלים נגד תומך נתניהו בשם נופר סינואני שהשמיץ אותם ברשתות החברתיות וגולל עליהם אחריות למה שכינה "שואת היהודים הימנים בדרום". הוא כתב שהם "בוגדים נאצים" ושלל טענות נוספות. הוא האשים גם פוליטקאים ואישי ציביר אחרים בהיותם "נאצים". בהסכם פשרה, שהושג באפריל 2024, הוסכם כי סינואני יתנצל ויפצה את התובעים בכמאה אלף שקלים. הוא כתב "אילו יכולתי להחזיר את הגלגל לאחור, ודאי שלא הייתי מפרסם את הפרסומים".

אהוד ברק תבע מספר פעילי ימין שהפיצו פרסומים שקריים על מעורבותו כיבכול בטבח. חבר מרכז הליכוד צבי אליה, שהסתתר מאחורי פרופלים פיקטיביים רבים, נחשף באמצעות ארגון פייק ריפורטר, ברק תבע אותו. אליה הפסיד במשפט הדיבה באוגוסט 2025 ונאלץ לשלם לברק 120 אלף שקל. קונספירטורים נוספים הפסידו בתביעות דיבה מול ברק. אדם בשם אלון בק, הסכים למחוק פוסטים מסיתים, להתנצל ולשלם לברק 40 אלף שקל, במסגרת הסכם פשרה שהושג בגישור. הסדר דומה בוצע עם אדם בשם יוסי שחבר. הוא כתב. "בשנים האחרונות פרסמתי בעמוד זה מספר פרסומים משמיצים נגד אהוד ברק, ואף ייחסתי לו מעורבות בטבח השבעה באוקטובר 2023, אני מתנצל על הפגיעה במר ברק, חוזר בי מן הפרסומים ולכן מחקתי אותם".

במרץ 2025, בעקבות האשמותיו של ניסים ואטורי הגיש יאיר גולן, תביעת לשון הרע נגדו בסך 200 אלף שקלים. לדבריו, ח"כ ואטורי קשר אותו "באופן שאינו משתמע לשני פנים, לפרשת ריגול, האשים אותו ב'בגידה', ורמז כי לא הציל איש בשבע באוקטובר". בכתב ההגנה טען ואטורי, כי יש לדחות את התביעה מחמת חסינותו הפרלמנטרית וכן משום שמדובר ב"תביעת השתקה". גולן הגיש גם תביעות לשון הרע נגד חברת הכנסת טלי גוטליב, ונגד פעיל הימין מני אסייג.

במאי 2025 הגיש יאיר גולן תביעת דיבה נגד תומכת נתניהו מיכל בהגן ("הביביסטית הכי ביביסטית במזרח התיכון"), שהחלה להפיץ את תאוריית הקשר השקרית על "בגידה מבפנים" מיד לאחר טבח השביעי לאוקטובר. התביעה נגד בהגן על סך 250 אלף ש"ח, נסובה על חמישה פרסומים בהן תהתה האם הוא באמת חילץ אנשים במהמלך 7 באוקטובר. בדצמבר 2024, בהתייחסה לישראל זיו היא כתבה "אנחנו עדיין רוצים לדעת מה הטינופת הזה עשה ביום טבח השקמה באוקטובר בעוטף עזה. הוא, יאיר גולן ונועם תיבון". בפרסום אחר טענה שיאיר גולן היה צריך להיות בחדר חקירות כבר ב-8.10 וכי "רק מטומטמים לא הבינו את זה" וכי רק פחדנים שתקו והשתיקו אנשים כמוה שדרשו זאת. בכתב ההגנה שלה היא טענה כי רק שאלה שאלות וכי הסתמכה על חברת הכנסת טלי גוטליב. על מעשי החילוץ של גולן ביום הטבח כתבה בהגן כי היו "חידלון וחרפה"

יאיר גולן הגיש תביעת דיבה נגד טלי גוטליב, בעקבות טענותיה על הקשר בינו לבין "הקצין המתחזה" אך זו נדחתה על הסף בנימוק שלגוטליב עומדת חסינותה הפרלמנטרית. גולן ערער על החלטה זו לבית המשפט המחוזי.

במרץ 2025 חויבה דינה דרומי (אמה של נוה דרומי) לשלם ליאיר גולן פיצוי בסך 20,000 ש"ח ולפרסם התנצלות, על שייחסה לו הפעלת מרגל בשורות צה"ל, לאחר שגולן הגיש תביעת לשון הרע נגדה.

ביוני 2024, שי גולדשטיין, איש תקשורת וקומיקאי, פרסם ברשתות החברתיות רמיזות שלפיהן העיתונאי בן כספית ידע מראש כי לא יגיע כוח חילוץ למשתתפי פסטיבל נובה ב־7 באוקטובר. רמיזות שנתפסו כמתכתבות עם תאוריית הקשר השקרית על "בגידה מבפנים”. בהמשך פרסם גולדשטיין ציוץ נוסף של סרטון ערוך וחתוך שתקפו את כספית אישית. ביולי 2025, הגיש כספית תביעת דיבה על סך 330 אלף שקל נגד גולדשטיין, בטענה לייחוס ידיעה מוקדמת וקשר לגורמי אויב. גולדשטיין דוחה את הטענות, טוען שמדובר בתביעת השתקה, ומכחיש כי ייחס לכספית מעורבות בקונספירציה, וטוען שכל שעשה היה להעלות תהיות לגיטימיות על דברי כספית.

לאחר שהעיתונאי חיים לוינסון מתח ביקורת בוטה על עיסוקו של אלמוג כהן, בפרשת "הקצין המתחזה", הגיש כהן תביעת דיבה נגד לוינסון, אך בדצמבר 2024 משך את תביעתו לאחר הליך גישור ביניהם.

בנובמבר 2024 הגישה תנועת "אחים ואחיות לנשק" תביעת דיבה נגד ח"כ אלמוג כהן, ונגד הפרסומאי ויקטור שריקי, על קשר שייחסו לתנועה עם הקצין המתחזה. אסף שמואלביץ' הגיש אף הוא תביעות דיבה נגד מפיצי תאוריות קשר שלטענתו פגעו בשמו.

חבר הכנסת בני גנץ ספג בשנים האחרונות השמצות רבות, כולל תיאוריות קשר שקריות בדבר קשריו לכאורה עם אויבי ישראל במטרה לגרוף כסף לעצמו או להפיל מהשלטון את נתניהו. בחודש פברואר 2025 גנץ הגיש ארבע תביעות דיבה בסך כולל של כמיליון שקלים נגד ארבעה ממשמיציו שטענו כי הוא מעורב בקשר נגד נתניהו וכי שיתף פעולה עם חמאס. שלושה מתוך ארבעת הנתבעים הגיעו לפשרות עם גנץ שהניבו לו התנצלויות ופיצוי כולל בסך 17.5 אלף שקלים בלבד. תביעה נוספת שהגיש גנץ, נגד גבי ארונוב, עודנה מתנהלת. במאי 2025 הגיש גנץ שתי תביעות נוספות וביולי אותה שנה הגיש עוד תביעה נגד מרדכי גלמור, תומך נתניהו שהפיץ ברשתות החברתיות את הקונספירציה השקרית על "בגידה מבפנים", זאת בגין חמישה פרסומים שפרסם. בכתב התביעה כתב גנץ כי מטרת כל הפרסומים הייתה להעביר את האחריות למתקפה מראש הממשלה נתניהו לגורמים אחרים. בינואר 2026 פורסם כי גלמור, ישלם לגנץ רבע מיליון שקלים. גלמור לא הגיש כתב הגנה, וטען כי הוא סובל מתסמונת פוסט-טראומטית הגורמת לו להפיץ קונספירציות ולא לפתוח דואר.

## ראו גם
* תאוריית קשר
* אגדת תקיעת הסכין בגב
* מידע כוזב במלחמת חרבות ברזל
* תחקירי שבעה באוקטובר
* ועדת החקירה האזרחית לאסון ה-7.10
* פרשת הקצין המתחזה
* פופוליזם ימני
* ביביסטים
* קיטוב פוליטי בישראל

## קישורים חיצוניים
* רועי ינובסקי, כך הפך יאיר נתניהו לאחד המפיצים המרכזיים של תיאוריית "הבגידה מבפנים", כאן 11, 26.2.25
* ד"ר עומר יעיר, מי מאמין בתיאוריית "הבגידה מבפנים"?, המכון לחירות ואחריות, אוניברסיטת רייכמן, 29 בנובמבר 2023, פרסום נוסף
* איתמר ב"ז, מכונת הרעל: כך התגלגלה "שמועה" על בגידה מבפנים מהרשתות לאולפנים, שקוף, 10/10/2023
* תגית "בוגדים מפבנים", העין השביעית

## הערות שוליים

קטגוריה:תאוריות קשר
קטגוריה:טבח שבעה באוקטובר